
Татарстан Республикасы Президенты Рөстәм Миңнеханов «Казан Экспо» күргәзмә үзәгендә узган түгәрәк өстәл утырышында катнашты. Чарада шулай ук Казахстан энергетика министры Нурлан Ногаев та катнашты.

Катнашучылар төзелеш тармагында республика җитештергән нефть химиясе продукциясен куллануны киңәйтү турында фикер алыштылар.

Татарстан Республикасы төзелеш, архитектура һәм торак-коммуналь хуҗалык министрының беренче урынбасары Алексей Фролов билгеләп үткәнчә, төзелешнең югары темплары төзелеш материаллары сәнәгатенең тиешле дәрәҗәдә үсеше белән тәэмин ителергә тиеш, һәм Татарстан җитештерүчеләре мондый масштаблы бурычларга әзер. Узган ел нәтиҗәләре буенча 7 яңа предприятие ачылды. Быел «Полипласт» ҖЧҖ бетоннарына химик өстәмәләр җитештерү заводы файдалануга тапшырылды. Ел ахырына кадәр тагын 4 яңа производство төзү, шулай ук Түбән Камада «Камэнергостройпром» ҖЧҖ җитештерү комплексын модернизацияләүне тәмамлау планлаштырыла.

Алексей Фролов хәбәр иткәнчә, 2010 елдан Татарстанда төзелеш билгеләнешендәге продукция яки инновацион төзелеш материаллары һәм эшләнмәләр җитештерү өчен чимал булган продукция җитештерүгә юнәлдерелгән 60 тан артык химия һәм нефть химиясе производствосы файдалануга тапшырылган.

"Яңа материалларны гамәлгә кертү - катлаулы юл, һәм һәрвакыт җитештерүчеләр аны мөстәкыйль рәвештә уза алмый. Шуңа бәйле рәвештә тармак министрлыкларының, төзелеш химиясе продукциясен җитештерүчеләрнең һәм галимнәрнең прогрессив материалларны алга этәрүдә активрак сәясәт алып баруда уртак тырышлыгы кирәк", - дип өстәде ТР Төзелеш министрлыгы башлыгының беренче урынбасары.

Аннары утырышта катнашучыларга төзелеш материаллары җитештерү өлкәсендә берничә инновацион технологияне тәкъдим иттеләр.

Рөстәм Миңнеханов компания вәкилләренә кызыклы тәкъдимнәр өчен рәхмәт белдерде. Ул тармак белгечләренә тәкъдим ителгән Барлык проектларны да игътибар белән өйрәнергә кушты.

Президент шулай ук төзелештә чыгымнарны киметү башкарылучы эшләрнең сыйфатына йогынты ясарга тиеш түгел, дип белдерде. "Яңа технологияләр хисабына чыгымнарны киметү идеясе бик яхшы. Әмма бу сыйфатка зыян китерергә тиеш түгел", - дип ассызыклады Рөстәм Миңнеханов.
Татарстан Президенты: Төзелештә чыгымнарны киметү эшнең сыйфатына йогынты ясарга тиеш түгел